## Uredba o izmjenama i dopunama Uredbe o Uredu za udruge

### NN 127/2007 (12.12.2007.), Uredba o izmjenama i dopunama Uredbe o Uredu za udruge

# VLADA REPUBLIKE HRVATSKE

**3630**

Na temelju članka 26. stavka 1. Zakona o Vladi Republike Hrvatske (»Narodne
novine«, br. 101/98, 115/2000, 117/2001, 199/2003 i 30/2004) i članka 60.
stavaka 1. i 2. Zakona o sustavu državne uprave (»Narodne novine«, br. 75/93,
92/96, 48/99, 15/2000, 127/2000, 59/2001, 199/2003 i 79/2007), Vlada Republike
Hrvatske je na sjed­nici održanoj 7. prosinca 2007. godine donijela

## UREDBU

### O IZMJENAMA I DOPUNAMA UREDBE O UREDU ZA UDRUGE

Članak 1.

U Uredbi o Uredu za udruge (»Narodne novine«, broj 121/2006), članak 3. mijenja
se i glasi:
»Ured koordinira rad tijela državne uprave na području razvoja suradnje i
savjetovanja s udrugama i ostalim organizacijama civilnoga društva u donošenju,
provedbi i vrednovanju javnih politika, sustavno prati i unaprjeđuje standarde
za financiranje projekata i programa udruga iz državnog proračuna i drugih
javnih izvora, izrađuje učinkovit sustav praćenja i evaluacije financiranih
projekata i programa udruga, te provodi projekte i programe Europske unije za
potporu razvoju civilnoga društva.«.

Članak 2.

Članak 4. se mijenja i glasi:
»Za obavljanje poslova iz djelokruga Ureda, ustrojavaju se unutarnje
ustrojstvene jedinice:
a) Odjel za opće programe i strategije
b) Odjel za međunarodnu suradnju i europske integracije.«.

Članak 3.

Iza članka 4. dodaju se naslovi i članci 4.a i 4.b koji glase:

*»a) Odjel za opće programe i strategije*
*Članak 4.a*

Odjel za opće programe i strategije obavlja sljedeće poslove: surađuje u
kreiranju i predlaganju novih zakonskih okvira za djelovanje nevladinog,
neprofitnog sektora u Republici Hrvatskoj, koji će poticati razvoj filantropije,
dobrovoljnog rada i civilnoga društva kao temelja izgradnje demokratskog,
uključivog, socijalnog i solidarnog društva u cjelini; koordinira i prati
provedbu Operativnog plana Nacionalne strategije stvaranja poticajnog okruženja
za razvoj civilnoga društva; stvara bazu podataka o programima i projektima
udruga koje ostvare pravo na potporu iz sredstava državnog proračuna, te dijela
igara na sreću i proračuna tijela lokalne samouprave, a po osnovu pisanih
izvješća koja mu dostavljaju davatelji financijskih potpora u decentraliziranom
sustavu financiranja udruga; priprema izvješća za Vladu Republike Hrvatske o
utrošku sredstava koja su, kao potpora programskim aktivnostima, osigurana i
isplaćena udrugama iz sredstava državnog proračuna te dijela prihoda od igara na
sreću; radi na unaprjeđenju standarda za financiranje projekata i programa
udruga iz državnog proračuna te njihovo praćenje i evaluaciju, u skladu s
Kodeksom pozitivne prakse, standarda i mjerila za ostvarivanje financijske
potpore programima i projektima udruga; obavlja stručne i tehničke poslove za
povjerenstva koje imenuje Savjet za razvoj civilnoga društva; koordinira rad
ministarstava, središnjih državnih ureda, ureda Vlade Republike Hrvatske i
državnih upravnih organizacija, te tijela uprave na lokalnoj razini, u vezi s
praćenjem i unaprjeđenjem suradnje i savjetovanja s udrugama i ostalim
organizacijama civilnoga društva u donošenju, provedbi i vrednovanju javnih
politika; obavlja stručne poslove edukacije i usavršavanja zaposlenika u
državnoj upravi, te lokalnoj i regionalnoj samoupravi, putem seminara, radionica
i savjetovanja za ostvarivanje partnerske suradnje s nevladinim, neprofitnim
sektorom u Republici Hrvatskoj.

*b) Odjel za međunarodnu suradnju i europske integracije

Članak 4.b*

Odjel za međunarodnu suradnju i europske integracije obav­lja sljedeće poslove:
provodi projekte za potporu razvoju civilnoga društva koje financira i ugovara
Središnja jedinica za financiranje i ugovaranje u okviru decentraliziranog
sustava provedbe programa Europske unije; koordinira stručne aktivnosti provedbe
programa Zajednice »Europa za građane« u Republici Hrvatskoj; surađuje s
tijelima državne uprave i jedinicama lokalne samouprave u području međunarodne
suradnje na aktivnostima potpore razvoju civilnoga društva; ostvaruje suradnju s
međunarodnim vladinim i nevladinim organizacijama glede upoznavanja s radom
međunarodnih udruga registriranih u Republici Hrvatskoj te predstavljanja zadaća
i aktivnosti Ureda, kako stranim organizacijama registriranim u Republici
Hrvatskoj, tako i međunarodnim vladinim i nevladinim organizacijama u
inozemstvu; prati relevantna događanja u Europi i svijetu u vezi s radom,
djelovanjem i odnosima s udrugama, te modelima međusektorske suradnje; prati
međunarodnu pravnu regulativu koja omogućava razvoj civilnoga društva u
pojedinim zemljama, te na temelju komparativnih analiza predlaže poboljšanja
zakonskih okvira u Republici Hrvatskoj kako bi se potaknuo razvoj nevladinog,
neprofitnog sektora i omogućila međusektorska suradnja; obavlja stručne poslove
vezane za suradnju i razmjenu iskustva u radu između Ureda i sličnih vladinih
institucija u Europi i svijetu koje potiču, prate i financiraju rad udruga u
svojim zemljama.«.

Članak 4.

U članku 9. iza stavka 6. dodaje se novi stavak 7. koji glasi:
»Radom odjela upravljaju načelnici odjela. Za svoj rad načelnici su odgovorni
predstojniku Ureda i zamjeniku predstojnika.«.
Dosadašnji stavak 7. postaje stavak 8.

Članak 5.

U tabelarnom prikazu okvirnog broja državnih službenika i namještenika, mijenja
se okvirni broj državnih službenika potrebnih za obavljanje poslova iz
djelokruga Ureda.
Novi okvirni broj državnih službenika i namještenika potrebnih za obavljanje
poslova iz djelokruga Ureda prikazan je u tabeli koja je sastavni dio ove Uredbe
i koja se ne objavljuje u »Narodnim novinama«.

Članak 6.

Predstojnik Ureda za udruge uskladit će Pravilnik o unutarnjem redu Ureda u roku
od 30 dana od dana stupanja na snagu ove Uredbe.
Dosadašnji državni službenici zaposleni u Uredu bit će, po donošenju Pravilnika
o unutarnjem redu Ureda, raspoređeni na radna mjesta unutar ustrojstvenih
jedinica.

Članak 7.

Ova Uredba stupa na snagu danom objave u »Narodnim novinama«.

Klasa: 022-03/07-01/08
Urbroj: 5030108-07-1
Zagreb, 7. prosinca 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 127/2007-3630
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)